**Informatīvais ziņojums par rīcības plānu tiesu ekspertīžu institūta reformas ieviešanai**

***I Informatīvā ziņojuma izstrādes mērķis***

Ar Ministru kabineta 2017. gada 28. augusta sēdes protokola Nr. 41 1. § 24. punktu Tieslietu ministrijai uzdots:

1) sadarbībā ar Iekšlietu ministriju, Veselības ministriju un Finanšu ministriju izveidot darba grupu rīcības plāna izstrādei tiesu ekspertīžu institūta reformas ieviešanai;

2) līdz 2018. gada 31. jūlijam iesniegt Ministru kabinetā darba grupas izstrādāto rīcības plānu.

***II Jautājuma līdzšinējā virzība***

2009. gada 29. maijā Valsts kancelejas Funkciju audita grupa noslēdza funkciju auditu valsts tiesu ekspertīžu iestādēs. Funkciju audita grupa savā ziņojumā, veicot izvērstu izpēti par iespējamiem valsts ekspertīžu iestāžu apvienošanas un to padotības modeļiem, secinājusi, ka:

1) apvienošana uzsākama pakāpeniski;

2) apvienotā valsts ekspertīžu iestāde veidojama Tieslietu ministrijas padotībā.

Funkciju audita grupa konstatējusi, ka situācija, kurā vienas organizācijas (Valsts policijas) struktūrvienība (Kriminālistikas pārvalde) pati uztur amata vietas atbalsta funkciju veikšanai, nav atbalstāma, kā arī nav atbalstāma situācija, kurā Valsts policijas Kriminālistikas pārvaldes veiktās ekspertīzes tiek veiktas arī citā valsts pārvaldes iestādē – Valsts tiesu ekspertīžu birojā. Pastāvot šādiem apstākļiem, pamatots ir secinājums par  nepieciešamību Valsts policijas Kriminālistikas Pārvaldi pievienot Valsts tiesu ekspertīžu birojam, iegūstot ietaupījumu uz atbalsta funkciju rēķina.

Ar Ministru kabineta 2013. gada 22. janvāra sēdes protokola Nr. 5 33. § 2. punktu tika uzdots Tieslietu ministrijai sadarbībā ar Iekšlietu ministriju un Veselības ministriju izstrādāt informatīvo ziņojumu par veicamajiem pasākumiem vienotās tiesu ekspertīžu iestādes izveidošanai un tiesu ekspertīžu kvalitātes nodrošināšanai, vienlaikus izvērtējot vienotās tiesu ekspertīžu iestādes institucionālo padotību.

Tieslietu padome ar 2014. gada 27. janvāra lēmumu Nr. 3 atzina par nepieciešamu izveidot valstī vienotu tiesu ekspertīžu centru, uzskatot, ka efektīvas tiesas spriešanas nodrošināšanai optimālāks būtu vienots tiesu ekspertīžu birojs ar vienotu padotību tieslietu ministram. Ģenerālprokuratūra, sniedzot funkciju audita ziņojuma novērtējumu, atbalstīja ideju par Valsts policijas Kriminālistikas pārvaldes un Valsts tiesu ekspertīžu biroja apvienošanu Tieslietu ministrijas padotībā, papildus norādot, ka tajās veiktās ekspertīzes lielā mērā pārklājas, vienlaikus paužot uzskatu, ka Valsts tiesu medicīnas ekspertīzes centrs tā specifikas un atšķirīgo ekspertīžu dēļ būtu saglabājams kā atsevišķā tiesu ekspertīžu iestāde Veselības ministrijas padotībā.

Tieslietu ministrijas izstrādātais informatīvais ziņojums "Par vienota tiesu ekspertīžu centra izveidi" izskatīts Ministru kabineta 2014. gada 30. septembra sēdē (protokola Nr. 51 17. §), atbalstot modeli - esošās tiesu ekspertīžu sistēmas saglabāšana, vienlaikus pārskatot tiesu ekspertīžu iestāžu funkcijas, ar mērķi, novērst funkciju dublēšanos. Tieslietu ministrijai uzdots izveidot starpnozaru darba grupu, tās sastāvā iekļaujot Tieslietu ministrijas, Iekšlietu ministrijas un Veselības ministrijas pārstāvjus, darba grupai izstrādāt un tieslietu ministram līdz 2015. gada 1. jūnijam iesniegt izskatīšanai Ministru kabinetā normatīvo aktu grozījumus precīzai tiesu ekspertīžu kompetenču sadalei. Minētā uzdevuma izpildei ar tieslietu ministra 2014. gada 26. novembra rīkojumu Nr. 1-1/451 "Par darba grupas izveidi, lai nodrošinātu tiesu ekspertīžu kompetenču sadalei nepieciešamo normatīvo aktu grozījumu izstrādi" tika izveidota starpnozaru darba grupa, tās sastāvā iekļaujot Tieslietu ministrijas, Iekšlietu ministrijas un Veselības ministrijas pārstāvjus.

Darba grupas sēdēs tika apspriesti tādi jautājumi kā dublējošo ekspertīžu jomu, tajā skaitā metožu pārdales iespējamība starp tiesu ekspertīžu iestādēm un ar pārdali saistīto papildu finanšu līdzekļu nepieciešamība un apmērs. Uzdevuma izpildei sākotnēji tika sagatavoti grozījumi Ministru kabineta 2011. gada 21. jūnija noteikumos Nr. 466 "Tiesu ekspertu specialitāšu klasifikators", bet, tā kā tiem nebija atbilstoša deleģējuma, darba grupa vienojās par nepieciešamību iestrādāt Tiesu ekspertu likumā deleģējumu Ministru kabinetam noteikt tiesu ekspertīžu specialitāšu sadali starp tiesu ekspertīžu iestādēm. Minētais deleģējums tika noteikts Tiesu ekspertu likuma 11. panta otrajā daļā. Uz minētā deleģējuma pamata, izdoti Ministru kabineta 2016. gada 20. decembrī noteikumi Nr. 835 "Noteikumi par tiesu ekspertīžu iestāžu sarakstu un tiesu ekspertu specialitāšu klasifikatoru".

***III Esošās situācijas raksturojums***

Šobrīd saskaņā ar Ministru kabineta 2016. gada 20. decembra noteikumu Nr. 835 "Noteikumi par tiesu ekspertīžu iestāžu sarakstu un tiesu ekspertu specialitāšu klasifikatoru" 2. punktu ir ***6 ekspertīžu iestādes***:

1. Valsts policijas Kriminālistikas pārvalde (turpmāk – VPKP);
2. Valsts robežsardzes Galvenās pārvaldes Ekspertīžu dienests (turpmāk - VRGPED;
3. Valsts tiesu ekspertīžu birojs (turpmāk – VTEB);
4. Valsts tiesu medicīnas ekspertīzes centrs (turpmāk – VTMEC);
5. valsts sabiedrība ar ierobežotu atbildību "Daugavpils psihoneiroloģiskā slimnīca";
6. valsts sabiedrība ar ierobežotu atbildību "Rīgas psihiatrijas un narkoloģijas centrs".

Tiesu ekspertīžu iestāžu funkcijas ir sadalītas, ņemot vērā ekspertīžu veidus. Tiesu ekspertīžu iestāžu darbība ir daļēji noregulēta normatīvajos aktos. To, kāda veida ekspertīzes katrā iestādē tiek veiktas, reglamentē atsevišķi normatīvie akti, pārējos darbības virzienus iestāde ir noteikusi, saskaņojot ar atbildīgo ministriju.

Lai izpildītu Ministru kabineta 2017. gada 28. augusta sēdēs protokola Nr. 41 1. § 24. punktu, ar tieslietu ministra 2017. gada 15. decembra rīkojumu Nr. 1-1/396 "Par darba grupas izveidi rīcības plāna izstrādei tiesu ekspertīžu institūta reformas ieviešanai" (turpmāk – rīkojums), tika izveidota darba grupa, kuras sastāvā iekļauti pārstāvji no Tieslietu ministrijas, Iekšlietu ministrijas, Finanšu ministrijas, Veselības ministrijas, Tiesu ekspertu padomes, Valsts tiesu ekspertīžu biroja, Ģenerālprokuratūras, Rīgas apgabaltiesas, Valsts policijas Galvenās Kriminālpolicijas pārvaldes, Valsts kancelejas (turpmāk – darba grupa).

Darba grupa, lai izpildītu tai ar rīkojumu doto uzdevumu, ir iepazinusies ar jautājuma līdzšinējo virzību, diskutējusi par institucionālās padotības lietderības apsvērumiem, iepazinusies ar Igaunijas pieredzi tiesu ekspertīžu reformas īstenošanā, kā arī, atbilstoši Finanšu ministrijas ierosinājumam[[1]](#footnote-1), vērtējusi iespēju veidot vienotu tiesu ekspertīžu iestādi, *apvienojot Valsts policijas Kriminālistikas pārvaldi, Valsts tiesu ekspertīžu biroju, Valsts tiesu medicīnas ekspertīzes centru, Valsts robežsardzes Galvenās pārvaldes Ekspertīžu dienestu un ekspertīžu jomu, ko nodrošina Valsts ieņēmuma dienesta Muitas pārvaldes Muitas laboratorija.*

Diskutējot par minēto iestāžu apvienošanu, darba grupa secina, ka, ņemot vērā to, ka ķīmisko tiesu ekspertīžu veikšana narkotisko un psihotropo vielu specialitātē ir tikai viena no Valsts ieņēmuma dienesta Muitas pārvaldes Muitas laboratorijas kompetencēm, pārējās nav saistītas ar tiesu ekspertīžu veikšanu, kā arī, ņemot vērā to, ka ķīmisko tiesu ekspertīžu apjoms sastāda tikai 25 % no Valsts ieņēmuma dienesta Muitas pārvaldes Muitas laboratorijā iesniegto paraugu skaita, jautājums par šī ekspertīžu veida pievienošanu tiesu ekspertīžu institūtam šajā reformas īstenošanas stadijā nav aktuāls.

Darba grupas ieskatā, nav pamata pieņemt pārsteidzīgus un nekompetentus lēmumus, šobrīd uzsākot tiesu ekspertīžu reformu, apvienojot VPKP, VTEB un VTMEC. Darba grupas locekļu viedokļi dalās jautājumā par iespējami perspektīvā apvienotās tiesu ekspertīžu iestādes institucionālo padotību, proti, daļa darba grupas locekļu pauž uzskatu, ka vienotā tiesu ekspertīžu iestādes iespējamā izveide uzsākama, Valsts policijas Kriminālistikas pārvaldi pārveidojot par iestādi un apvienojot to ar VTMEC un VTEB, nosakot tās padotību iekšlietu ministram, savukārt daļa uzskata, ka iespējamā vienotā tiesu ekspertīžu biroja izveide uzsākama, VTEB pakāpeniski pievienojot VPKP un VTMEC, saglabājot biroja padotību tieslietu ministram. Darba grupas locekļi, kas pārstāv Veselības ministriju, atbalsta VTMEC apvienošanu ar VPKP un VTEB, nepaužot atbalstu konkrētam institucionālās padotības modelim.

Ņemot vērā to, ka līdzīga tiesu ekspertīžu iestāžu reforma tika īstenota Igaunijā, lai apzinātu Igaunijas pieredzi, darba grupa pieredzes apmaiņas vizītē apmeklēja Igaunijas tiesu ekspertīzes institūtu. Igaunijas Tiesu ekspertīžu institūta direktors Ullars Lanno (*Üllar Lano*) dalījās pieredzē par Igaunijā veikto tiesu ekspertīžu iestāžu reformu, kas tika uzsākta 2006. gada sākumā un pabeigta 2010. gada 1. oktobrī, izvietojot Igaunijas tiesu ekspertīzes institūtu speciāli šai iestādei jaunuzceltā ēkā (investīcijas ēkas celtniecībā bija 8.4 milj. eiro).

Līdz 2006. gadam Igaunijā pastāvēja divas tiesu ekspertīžu iestādes, *Iekšlietu ministrijas padotībā Tiesu ekspertīžu un kriminālistikas centrs, Tieslietu ministrijas padotībā Igaunijas tiesu medicīnas ekspertīžu birojs.*

Pieņemt lēmumu par tiesu ekspertīžu iestāžu reformu Igaunijā veicināja šādi rādītāji:

* *liels veicamo tiesu ekspertīžu uzkrājums, ilgs tiesu ekspertīžu veikšanas termiņš;*
* *zems atalgojums, zema motivācija;*
* *neregulāri un nepietiekami ieguldījumi;*
* *telpu nolietojums, darba apstākļi.*

Igaunijas tiesu ekspertīžu institūta reforma tika uzsākta, kad Igaunijas valdība pieņēma lēmumu par jaunās tiesu ekspertīžu iestādes ēkas, sākot ar 2008. gadu, celtniecību, apvienošanas komitejas izveidošanu un veicamo uzdevumu noteikšanu. 2008. gada 1. janvārī apvienojoties abām tiesu ekspertīžu iestādēm, ir izveidots Igaunijas tiesu ekspertīžu institūts, kas ir valsts tiesu ekspertīžu iestāde un darbojas Igaunijas Tieslietu ministrijas padotībā.

Igaunijas tiesu ekspertīžu institūtu uzrauga Uzraudzības padome, kuras sastāvā ir Tieslietu ministrijas valsts sekretāra vietnieks, Iekšlietu ministrijas valsts sekretāra vietnieks, Augstākās tiesas tiesnesis, ģenerālprokurors, Valsts policijas un Robežsardzes priekšnieks.

Igaunijas tiesu ekspertīžu institūts veic ekspertīzes 40 jomās: analītiskā ķīmija; informācijas tehnoloģiju izpēte; dokumentu izpēte; pirkstu nospiedumu izpēte; rokraksta un rakstītā teksta izpēte; medicīniskās ekspertīzes (dzīvu personu); patoloģija; psihiatrija; toksikoloģija; satiksmes negadījumi; transportlīdzekļu identifikācija; autotehniskās ekspertīzes, DNS ekspertīzes u.c. Iestādē strādā 150 darbinieki, no tiem 84 tiesu eksperti.

Igaunijas tiesu ekspertīžu institūtam ir reģionālie departamenti, kuros tiek veiktas tiesu medicīnas ekspertīzes, Tallinā, Tartu, Kohtla‑Jervē un Pērnavā.

***IV Turpmākās darbības tiesu ekspertīžu institūta reformas īstenošanai***

Diemžēl darba grupai pietrūka laika vispusīgi izvērtēt tiesībsargājošām institūcijām sniegto tiesu ekspertīžu pakalpojumu nodrošināšanas finansiāli un administratīvi efektīvāko risinājumu, tajā skaitā iepazīties arī ar citu valstu, ne tikai Igaunijas, valsts tiesu ekspertīžu iestāžu darbības modeli.

Darba grupas ieskatā uzsāktais izvērtējums būtu jāturpina, lai nonāktu pie efektīvākā risinājuma, kas uzlabotu tiesībsargājošām iestādēm sniegto tiesu ekspertīžu pakalpojumu kvalitāti un samazinātu tiesu ekspertīžu atzinumu sagatavošanas laiku.

Izvērtējums aptvertu jautājumu loku, kas skar esošo tiesu ekspertīžu iestāžu personālu, tiesu ekspertu noslodzi, tiesu ekspertīžu iestāžu telpas un to aprīkojumu, iespējamo finansiālo ietekmi, kā arī citu valstu, ne tikai Igaunijas, pieredzi tiesu ekspertīžu pakalpojuma nodrošināšanā.

**Tiesu ekspertīžu institūta** **reformas īstenošanai nepieciešamās darbības:**

1. Atļaut darba grupai turpināt darbu pie izvērtējuma par tiesībsargājošajām institūcijām sniegto pakalpojumu nodrošināšanas finansiāli un administratīvi efektīvāko risinājumu, iespējams, vienotas tiesu ekspertīžu iestādes izveidi valstī, pieaicinot Latvijas Universitātes un Rīgas Stradiņa universitātes pārstāvjus.
2. Līdz 2019. gada 1. novembrim iesniegt Ministru kabinetā darba grupas veikto izvērtējumu un turpmākās rīcības priekšlikumus vai laika grafiku.
3. Ņemot vērā Ministru kabineta 2017. gada 5. decembra sēdes protokola Nr. 60 23. un 24. § 11. punktā noteikto, turpināt Tieslietu ministrijas un Iekšlietu ministrijas sarunas par Latvijas tiesu ekspertīžu iestāžu konsolidāciju, kā arī ar Norvēģijas valdību par finanšu avota piesaisti tiesu ekspertīžu kapacitātes stiprināšanai EEZ rezerves finansējuma ietvaros -  potenciāli plānojot īstenot Valsts tiesu ekspertīzes centra projektu "Latvijas tiesu ekspertīžu veiktspējas celšana atbilstoši ES un NATO tīkla prasībām", kas varētu atbalstīt iestāžu konsolidāciju.

Tieslietu ministrs Jānis Bordāns

Bajāre-Grīnberga 67036775,

Kintija.Bajare-Grinberga@tm.gov.lv

1. Finanšu ministrijas 2017. gada 7. jūnija prezentācija "Galvenie 2017. gada izdevumu pārskatīšanas rezultāti", kurā ietverts ierosinājums – Tieslietu ministrijai sadarbībā ar Iekšlietu ministriju, Veselības ministriju un Finanšu ministriju (Valsts ieņēmumu dienestu) izvērtēt vienota valsts tiesu ekspertīžu centra izveides iespējas. [↑](#footnote-ref-1)